title: A Bizottság (EU) 2018/184 végrehajtási rendelete (2018. február 7.) az 540/2011/EU végrehajtási rendeletnek a FEN 560 (más néven görögszéna vagy görögszénamagpor) és a szulfuril-fluorid hatóanyagok jóváhagyási időtartamának meghosszabbítása tekintetében történő módosításáról (EGT-vonatkozású szöveg. )

text:
               8.2.2018

               HU

               Az Európai Unió Hivatalos Lapja

               L 34/10

         A BIZOTTSÁG (EU) 2018/184 VÉGREHAJTÁSI RENDELETE
   (2018. február 7.)
   az 540/2011/EU végrehajtási rendeletnek a FEN 560 (más néven görögszéna vagy görögszénamagpor) és a szulfuril-fluorid hatóanyagok jóváhagyási időtartamának meghosszabbítása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 17. cikke első bekezdésére,
   mivel:

               (1)

               Az 540/2011/EU bizottsági végrehajtási rendelet (2) mellékletének A. része meghatározza az 1107/2009/EK rendelet értelmében jóváhagyottnak tekintendő hatóanyagokat.

               (2)

               A 844/2012/EU bizottsági végrehajtási rendeletnek (3) megfelelően kérelmeket nyújtottak be a FEN 560 (más néven görögszéna vagy görögszénamagpor) és a szulfuril-fluorid hatóanyagok jóváhagyásának meghosszabbítására. Ezen anyagok jóváhagyása azonban a kérelmező által nem befolyásolható okokból valószínűleg még azelőtt lejár, hogy jóváhagyásuk meghosszabbításáról döntés születne. Ezért jóváhagyási időtartamukat az 1107/2009/EK rendelet 17. cikke értelmében meg kell hosszabbítani.

               (3)

               Mivel 2019 és 2021 között nagyszámú hatóanyag jóváhagyása jár le, az ezek meghosszabbítása iránti kérelmek értékeléséhez szükséges időre és erőforrásokra tekintettel a Bizottság C(2016)6104 végrehajtási határozata (4) az 1107/2009/EK rendelet 18. cikke alapján létrehozott egy munkaprogramot, amely csoportosítja a hasonló hatóanyagokat, és prioritásokat határoz meg az emberek és állatok egészségét, valamint a környezetet érintő biztonsági megfontolások alapján.

               (4)

               A feltételezett alacsony kockázatú anyagokat a Bizottság C(2016) 6104 végrehajtási határozatával összhangban előnyben kell részesíteni. Ezen anyagok jóváhagyását ezért a lehető legrövidebb időtartammal kell meghosszabbítani. Figyelembe véve a felelősségnek és a munkának a referensként és társreferensként közreműködő tagállamok közti megosztását, valamint az értékeléshez és döntéshozatalhoz szükséges, rendelkezésre álló erőforrásokat, a FEN 560 (más néven görögszéna vagy görögszénamagpor) hatóanyag esetében ezt az időtartamot indokolt egy évben meghatározni.

               (5)

               Azon hatóanyagok esetében, melyek nem tartoznak a Bizottság C(2016)6104 végrehajtási határozata szerint előnyben részesített kategóriákba, a jóváhagyási időtartamot két vagy három évvel kell meghosszabbítani, figyelembe véve a jelenlegi lejárati időpontot, azt, hogy a 844/2012/EU végrehajtási rendelet 6. cikkének (3) bekezdése szerint a hatóanyagokra vonatkozó kiegészítő dokumentációt a jóváhagyás lejárta előtt legalább harminc hónappal kell benyújtani, a felelősségnek és a munkának a referensként és társreferensként közreműködő tagállamok közti egyenletes megosztását, valamint az értékeléshez és döntéshozatalhoz szükséges rendelkezésre álló erőforrásokat. Ezért helyénvaló a szulfuril-fluorid hatóanyag jóváhagyási időtartamát három évvel meghosszabbítani.

               (6)

               Tekintettel az 1107/2009/EK rendelet 17. cikke első bekezdésének céljára, azokban az esetekben, amikor az e rendelet mellékletében meghatározott megfelelő lejárati időpont előtt legkésőbb 30 hónappal nem nyújtanak be a 844/2012/EU végrehajtási rendeletnek megfelelő kiegészítő dokumentációt, a Bizottság a lejárat időpontjaként vagy az e rendelet hatálybalépése előtt érvényben lévő időpontot, vagy az ez utáni legkorábbi időpontot határozza meg.

               (7)

               Tekintettel az 1107/2009/EK rendelet 17. cikkének első bekezdésében foglalt célra, azokban az esetekben, amikor a Bizottság olyan rendeletet fogad el, amelynek értelmében az e rendelet mellékletében említett valamely hatóanyag jóváhagyása nem kerül meghosszabbításra, mivel a jóváhagyás feltételei nem teljesülnek, a Bizottság a lejárat időpontjaként vagy az e rendelet hatálybalépése előtt érvényben lévő időpontot, vagy azon rendelet hatálybalépésének időpontját határozza meg, amelynek értelmében a hatóanyag jóváhagyása nem kerül meghosszabbításra – attól függően, melyik időpont a későbbi. Azokban az esetekben, amikor a Bizottság az e rendelet mellékletében említett valamely hatóanyag jóváhagyásának meghosszabbítására vonatkozó rendeletet fogad el, arra törekszik, hogy – a körülményeknek megfelelően – a lehető legkorábbi alkalmazási időpontot tűzze ki.

               (8)

               Az 540/2011/EU végrehajtási rendeletet ezért ennek megfelelően módosítani kell.

               (9)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az 540/2011/EU végrehajtási rendelet melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 7-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (3)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

      (4)  A Bizottság végrehajtási határozata (2016. szeptember 28.) a 2019-ben, 2020-ban és 2021-ben lejáró hatóanyag-jóváhagyások meghosszabbítása iránti kérelmek értékelésére vonatkozó munkaprogramnak az 1107/2009/EK európai parlamenti és tanácsi rendelet szerinti létrehozásáról (HL C 357., 2016.9.29., 9. o.).

      MELLÉKLET
      Az 540/2011/EU végrehajtási rendelet mellékletének A. része a következőképpen módosul:

                  1.

                  a 307. sor („Szulfuril-fluorid”) hatodik oszlopában („Jóváhagyás lejárta”) megadott dátum helyébe „2023. október 31.” lép;

                  2.

                  a 308. sor („FEN 560 (más néven görögszéna vagy görögszénamagpor)”) hatodik oszlopában („Jóváhagyás lejárta”) megadott dátum helyébe „2021. október 31.” lép.


title: A Bizottság (EU) 2018/183 végrehajtási rendelete (2018. február 7.) a formaldehid „tartósítószerek” és „higiéniai állapotjavítók” funkcionális csoportba tartozó takarmány-adalékanyagként történő engedélyezésének megtagadásáról (EGT-vonatkozású szöveg. )

text:
               8.2.2018

               HU

               Az Európai Unió Hivatalos Lapja

               L 34/6

         A BIZOTTSÁG (EU) 2018/183 VÉGREHAJTÁSI RENDELETE
   (2018. február 7.)
   a formaldehid „tartósítószerek” és „higiéniai állapotjavítók” funkcionális csoportba tartozó takarmány-adalékanyagként történő engedélyezésének megtagadásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
   mivel:

               (1)

               Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek megadásának vagy megtagadásának feltételeiről és eljárásairól. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újraértékelését.

               (2)

               A formaldehid „tartósítószerek” csoportba tartozó takarmány-adalékanyagként, legfeljebb hat hónapos malacok esetében sovány tejben történő felhasználását a 70/524/EGK irányelv alapján a 83/466/EGK bizottsági irányelv (3) határozatlan időre engedélyezte. Az említett terméket ezt követően az 1831/2003/EK rendelet 10. cikkének (1) bekezdése szerint meglévő termékként felvették a takarmány-adalékanyagok nyilvántartásába.

               (3)

               A formaldehid (EK-szám: 200-001-8, CAS-szám: 50-00-0) felvételre került az 1451/2007/EK bizottsági rendelettel (4) létrehozott jegyzékbe, amely azon hatóanyagokat sorolja fel, amelyeket a 98/8/EK európai parlamenti és tanácsi irányelv (5) I., I. A. vagy I. B. mellékletébe való felvétel lehetősége szempontjából értékelni kell. A 98/8/EK irányelv helyébe lépő 528/2012/EU európai parlamenti és tanácsi rendelet (6) hatálya ugyanakkor nem terjed ki azokra a termékekre, amelyeket a takarmányok károsítók leküzdése útján és különösen a takarmányok szalmonellával való szennyezettségének csökkentése útján történő tartósítására használnak, mivel ezek a termékek az 1831/2003/EK rendelet hatálya alá tartoznak. A takarmányok tartósítására szolgáló és formaldehidet tartalmazó biocid termékek a 2013/204/EU bizottsági határozatnak (7) megfelelően 2015. július 1. óta nem hozhatók forgalomba. Az említett időpont azzal a céllal került meghatározásra, hogy elegendő idő álljon rendelkezésre a biocid termékekre vonatkozó szabályozási rendszerről a takarmány-adalékanyagokra vonatkozó, az 1831/2003/EK rendelet alapján történő szabályozásra való átállásra.

               (4)

               Az 1831/2003/EK rendelet 7. cikkének megfelelően két kérelmet nyújtottak be egy, formaldehidet tartalmazó készítménynek valamennyi állatfaj takarmány-adalékanyagaként történő engedélyezése iránt, kérelmezve az adalékanyagnak a „technológiai adalékanyagok” adalékanyag-kategóriába és a „tartósítószerek” funkcionális csoportba való sorolását. A két kérelem – az 1831/2003/EK rendelet 10. cikke (2) bekezdésének megfelelően – kiterjed a készítménynek mint meglévő terméknek a legfeljebb hat hónapos malacok esetében sovány tejben történő felhasználására. A kérelmekhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

               (5)

               Emellett az 1831/2003/EK rendelet 7. cikkének megfelelően kérelmet nyújtottak be egy, formaldehidet tartalmazó készítménynek sertések és baromfi takarmány-adalékanyagaként történő engedélyezése iránt, kérelmezve az adalékanyagnak a „technológiai adalékanyagok” adalékanyag-kategóriába és a „higiéniai állapotjavítók” funkcionális csoportba való sorolását. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

               (6)

               2014. január 28-i (8) és 2014. július 1-jei (9) véleményében az Európai Élelmiszerbiztonsági Hatóság (a továbbiakban: Hatóság) arra a megállapításra jutott, hogy a célfajok tekintetében a formaldehidet tartalmazó készítmény meghatározott koncentrációkban biztonságos lenne a brojlercsirkék, a tojótyúkok, a japán fürj és az (elválasztott) malacok esetében, de nem lehetett meghatározni olyan határértéket, amely valamennyi állatfaj és -kategória tekintetében – beleértve minden baromfit és sertést – biztonságos lenne. Emellett a rendelkezésre álló elemzések alapján nem lehetett olyan formaldehid-határértéket megállapítani, amely a célfajok esetében reprodukciós szempontból biztonságos lenne. A Hatóság ezenfelül arra a következtetésre jutott, hogy a formaldehidet tartalmazó készítmény tartósítószerként és higiéniai állapotjavítóként hatékony lehet a szalmonellával fertőzött takarmányban található mikroorganizmusok szaporodásának megfékezésében. Az említett három véleményben a Hatóság arra a következtetésre jutott továbbá, hogy a formaldehid kapcsán aggályok merülnek fel a felhasználók biztonsága tekintetében. A formaldehid mérgező, erősen irritáló, erős bőr- és légzőszervi szenzibilizáló anyag (foglalkozási asztmát is kiválthat), és szemkárosodást okoz. Véleményeiben a Hatóság rámutatott arra, hogy a helyi irritáció várhatóan nagymértékben elősegíti a karciogenezist, a formaldehid alacsonyabb helyi koncentrációi pedig ismerten DNS-adduktok létrejöttéhez vezetnek, ezért körültekintően úgy véli, hogy a nem irritatív koncentrációnak való expozíció sem tekintendő teljes mértékben kockázatmentesnek. A Hatóság emellett arra a következtetésre jutott, hogy a jelenlegi ismeretek alapján a formaldehidnek való expozíció és a leukémia közötti ok-okozati összefüggés nem zárható ki. A Hatóság megállapította, hogy a formaldehidet tartalmazó készítménynek takarmányokban történő kérelmezett felhasználása tekintetében nem lehetett biztonságos határértékeket meghatározni a bőrön, szemen vagy légzőrendszeren keresztüli, formaldehidnek való expozícióra vonatkozóan. A Hatóság ezért azt javasolta, hogy intézkedéseket kell hozni annak biztosítására, hogy a terméket kezelő személyek esetében a légutak, a bőr és a szem ne legyenek kitéve a formaldehid felhasználása során keletkező pornak, ködnek vagy gőznek. Emellett a Hatóság javaslata alapján figyelembe kell majd venni, hogy bevezetésüket követően a szigorú védelmi intézkedések a felhasználókat valóban hatékonyan védenék-e. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra alkalmazott analitikai módszerről szóló jelentést.

               (7)

               Az 1272/2008/EK európai parlamenti és tanácsi rendelet (10) a formaldehidet belélegzés útján rákkeltő (1B. kategóriájú) és csírasejtmutagén (2. kategóriájú) anyagként sorolja be.

               (8)

               A munkahelyi egészségre és biztonságra vonatkozó uniós jogszabályok keretében foglalkozási expozíciós határértékek kerülnek kidolgozásra a formaldehidre vonatkozóan. A 2014/113/EU bizottsági határozattal (11) létrehozott, foglalkozási vegyianyag-expozíciós határértékekkel foglalkozó tudományos bizottság 2016. június 30-i ajánlásában (12) a hatásmód értékelésén alapuló formaldehid-határérték bevezetése mellett foglalt állást, amit a munkahelyi biztonsági és egészségvédelmi háromoldalú tanácsadó bizottság (13) a foglalkozási expozíciós határértékek megállapítására vonatkozó eljárásoknak megfelelően figyelembe vett.

               (9)

               Az 1831/2003/EK rendelet 9. cikkének megfelelően egy adalékanyag engedélyezésével kapcsolatos intézkedés során figyelembe kell venni az említett rendelet 5. cikke (2) és (3) bekezdésének követelményeit, a közösségi jogot és a megfontolás tárgyát képező ügyre vonatkozó egyéb jogszerű tényezőket. A formaldehid takarmány-adalékanyagként történő engedélyezésével kapcsolatos kockázatkezelési döntésnek ezért figyelembe kell vennie minden rendelkezésre álló információt a felmerülő kockázatokra – különösen egyrészt a formaldehid kezeléséből eredő, a felhasználókat és főként a dolgozókat érintő kockázatokra, másrészt pedig a formaldehid takarmány-adalékanyagként történő felhasználásának megszüntetése esetén az állatokat vagy az érintett állati termékeket fogyasztókat érintő kockázatokra – vonatkozóan.

               (10)

               A munkahelyi egészségre és biztonságra vonatkozó uniós jogszabályokkal és különösen a 2004/37/EK európai parlamenti és tanácsi irányelv (14) 4. cikkével összhangban a munkáltatónak csökkentenie kell a rákkeltő anyagok, illetve mutagének alkalmazását a munkahelyen, elsősorban úgy, hogy amennyire műszakilag lehetséges, azt olyan anyaggal, keverékkel vagy eljárással helyettesíti, amely megfelelő alkalmazási feltételek mellett nem veszélyes, illetve kevésbé veszélyes a munkavállalók egészségére vagy biztonságára.

               (11)

               Tekintettel a formaldehid kezeléséből eredő, a felhasználókat érintő komoly kockázatokra, ez a helyettesítésen alapuló megközelítés az említett adalékanyag esetében is helyénvaló, figyelembe véve az 1831/2003/EK rendeletben meghatározott, az emberi egészségnek és a felhasználók érdekeinek magas szintű védelmére irányuló célkitűzést és a 178/2002/EK európai parlamenti és tanácsi rendeletben (15) előírt elővigyázatossági elvet.

               (12)

               Ami a formaldehidnek mint a „tartósítószerek” funkcionális csoportba tartozó adalékanyagnak a lehetséges alternatíváit illeti, jelenleg számos, ugyanabba a funkcionális csoportba tartozó adalékanyagra vonatkozó engedély van érvényben az Unióban.

               (13)

               A formaldehidnek mint a „higiéniai állapotjavítók” funkcionális csoportba (16) tartozó adalékanyagnak a lehetséges alternatíváit illetően jelenleg kutatások zajlanak olyan adalékanyagok kifejlesztése céljából, amelyek biztonságosak, ugyanakkor hatékonyan képesek csökkenteni a takarmányok mikrobiológiai szennyezettségét. Egy, az említett funkcionális csoportba sorolt – noha más hatásmechanizmusú – adalékanyag engedélyezését a Bizottság már jóvá is hagyta (17), ezért ez az anyag, amely nem vet fel olyan biztonsági aggályokat a felhasználókat tekintve, mint amilyenek a formaldehid felhasználása kapcsán felmerülnek, alternatívának tekinthető a takarmányban előforduló bakteriális kórokozók (többek között a Salmonella spp.) számának csökkentésében. Több, az említett funkcionális csoportba sorolt adalékanyag engedélyezése iránt nyújtottak be kérelmet, amelyeknek az értékelése az 1831/2003/EK rendeletnek megfelelően még zajlik. Emellett, állattenyésztésben alkalmazott adalékanyagokként adott esetben más engedélyezett takarmány-adalékanyagok is javíthatják az állati termékek minőségét az olyan enteropatogénekkel való szennyezettség csökkentése révén, mint a Salmonella spp.

               (14)

               A formaldehid takarmányokban való helyettesítésére szolgáló alternatív termékek tervezett célokra történő alkalmazásának lehetősége mellett a 183/2005/EK európai parlamenti és tanácsi rendelet (18) szerinti higiéniai követelményeknek és helyes gyakorlatoknak a takarmánylánc egészében történő alkalmazása – a preventív megközelítésnek köszönhetően – szintén előmozdítja a takarmányok biztonságosságát és minőségét. Az említett jogszabályi keret különleges higiéniai intézkedéseket állapít meg a szalmonellával fertőzött takarmányokkal kapcsolatos ellenőrzési, megelőzési és kezelési intézkedések tekintetében.

               (15)

               A fentiekből következik, hogy figyelembe véve a formaldehidnek az anyagot kezelő felhasználókra gyakorolt káros hatását, valamint az elővigyázatosság elvének a munkavállalók egészségének védelmében történő alkalmazását és azt a tényt, hogy több olyan termék és intézkedés áll alternatívaként rendelkezésre, amelyek nem jelentenek ilyen mértékű kockázatot az emberek biztonságára nézve, a formaldehid előnyei nem ellensúlyozzák az egészségügyi kockázatokat. Ezért nem teljesülnek az 1831/2003/EK rendelet 5. cikkében előírt engedélyezési feltételek, így a formaldehid takarmány-adalékanyag tartósítószerként és higiéniai állapotjavítóként történő felhasználásának engedélyezését meg kell tagadni.

               (16)

               mivel a formaldehid további felhasználása kockázatot jelent az emberi egészségre nézve, a „tartósítószerek” funkcionális csoportba tartozó, legfeljebb hat hónapos malacok esetében sovány tejben való felhasználásra szánt takarmány-adalékanyagot és az azt tartalmazó előkeverékeket a lehető leghamarabb ki kell vonni a piacról. Gyakorlati okokból ugyanakkor célszerű engedélyezni egy korlátozott időszakot az említett termékek meglévő készleteinek forgalomból történő kivonására annak érdekében, hogy a piaci szereplők teljes mértékben eleget tudjanak tenni a kivonásra vonatkozó kötelezettségnek. Ezért célszerű továbbá egy meghatározott időszakot hagyni az adalékanyagot vagy az előkeverékeket tartalmazó sovány tejnek, illetve az ilyen sovány tejet tartalmazó takarmánykeverékeknek a forgalomból történő kivonására, hogy az említett termékeknek a takarmányláncban történő felhasználását figyelembe lehessen venni.

               (17)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az engedélyezés megtagadása
   A Bizottság megtagadja a formaldehid „technológiai adalékanyagok” adalékanyag-kategóriába és a „tartósítószerek” és „higiéniai állapotjavítók” funkcionális csoportba sorolt takarmány-adalékanyagként történő engedélyezését.
   2. cikk
   Forgalomból történő kivonás
   (1)   A „technológiai adalékanyagok” adalékanyag-kategóriába és a „tartósítószerek” funkcionális csoportba sorolt, legfeljebb hat hónapos malacok esetében sovány tejben való felhasználásra szánt formaldehidnek és az azt tartalmazó előkeverékeknek a meglévő készleteit a lehető leghamarabb, de legkésőbb 2018. május 28-ig ki kell vonni a forgalomból.
   (2)   Az (1) bekezdésben említett adalékanyagot vagy előkeverékeket tartalmazó, 2018. május 28. előtt előállított sovány tejet és az ilyen sovány tejet tartalmazó takarmánykeveréket a lehető leghamarabb, de legkésőbb 2018. augusztus 28-ig ki kell vonni a forgalomból.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 7-én.

            a Bizottság részéről

            az elnök

         Jean-Claude JUNCKER

      (1)  HL L 268., 2003.10.18., 29. o.

      (2)  A Tanács 70/524/EGK irányelve (1970. november 23.) a takarmány-adalékanyagokról (HL L 270., 1970.12.14., 1. o.).

      (3)  A Bizottság negyvenharmadik, 83/466/EGK irányelve (1983. július 28.) a takarmány-adalékanyagokról szóló 70/524/EGK tanácsi irányelv mellékleteinek módosításáról (HL L 255., 1983.9.15., 28. o.). Az adalékanyag kémiai leírását a takarmány-adalékanyagokról szóló 70/524/EGK tanácsi irányelv mellékleteit módosító 1985. július 8-i 85/429/EGK bizottsági irányelv (HL L 245., 1985.9.12., 1. o.) pontosította.

      (4)  A Bizottság 1451/2007/EK rendelete (2007. december 4.) a biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról (HL L 325., 2007.12.11., 3. o.).

      (5)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).

      (6)  Az Európai Parlament és a Tanács 528/2012/EU rendelete (2012. május 22.) a biocid termékek forgalmazásáról és felhasználásáról (HL L 167., 2012.6.27., 1. o.).

      (7)  A Bizottság 2013/204/EU határozata (2013. április 25.) a formaldehidnek a biocid termékek forgalomba hozataláról szóló 98/8/EK európai parlamenti és tanácsi irányelv I., I. A., illetőleg I. B. mellékletébe a 20. terméktípus vonatkozásában történő felvétele megtagadásáról (HL L 117., 2013.4.27., 18. o.).

      (8)  EFSA Journal 2014;12(2):3561 és EFSA Journal 2014;12(2)3562.

      (9)  EFSA Journal 2014;12(7):3790.

      (10)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

      (11)  A Bizottság 2014/113/EU határozata (2014. március 3.) a foglalkozási vegyianyag-expozíciós határértékekkel foglalkozó tudományos bizottság létrehozásáról és a 95/320/EK határozat hatályon kívül helyezéséről (HL L 62., 2014.3.4., 18. o.).

      (12)  SCOEL/REC/125. Elérhető a következő weboldalon: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

      (13)  A munkahelyi biztonsági és egészségvédelmi tanácsadó bizottságot a munkahelyi biztonsági és egészségvédelmi tanácsadó Bizottság létrehozásáról szóló, 2003. július 22-i 2003/C 218/01 tanácsi határozat (HL C 218., 2003.9.13., 1. o.) hozta létre.

      (14)  Az Európai Parlament és a Tanács 2004/37/EK irányelve (2004. április 29.) a munkájuk során rákkeltő anyagokkal és mutagénekkel kapcsolatos kockázatoknak kitett munkavállalók védelméről (hatodik egyedi irányelv a 89/391/EGK tanácsi irányelv 16. cikkének (1) bekezdése értelmében) (HL L 158., 2004.4.30., 50. o.).

      (15)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).

      (16)  Ez a funkcionális csoport – a technológiai és tudományos fejlődésnek köszönhetően – az 1831/2003/EK európai parlamenti és tanácsi rendeletnek a takarmány-adalékanyagok új funkcionális csoportjának létrehozása tekintetében történő módosításáról szóló, 2015. december 9-i (EU) 2015/2294 bizottsági rendelettel (HL L 324., 2015.12.10., 3. o.) jött létre.

      (17)  A Bizottság (EU) 2017/940 végrehajtási rendelete (2017. június 1.) a hangyasav valamennyi állatfaj takarmány-adalékanyagaként történő engedélyezéséről (HL L 142., 2017.6.2., 40. o.).

      (18)  Az Európai Parlament és a Tanács 183/2005/EK rendelete (2005. január 12.) a takarmányhigiénia követelményeinek meghatározásáról (HL L 35., 2005.2.8., 1. o.).


title: A Bizottság (EU) 2018/185 végrehajtási rendelete (2018. február 7.) az 540/2011/EU végrehajtási rendeletnek a penflufén hatóanyag jóváhagyási feltételei tekintetében történő módosításáról (EGT-vonatkozású szöveg. )

text:
                  8.2.2018

                  HU

                  Az Európai Unió Hivatalos Lapja

                  L 34/13

            A BIZOTTSÁG (EU) 2018/185 VÉGREHAJTÁSI RENDELETE
      (2018. február 7.)
      az 540/2011/EU végrehajtási rendeletnek a penflufén hatóanyag jóváhagyási feltételei tekintetében történő módosításáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésének c) pontjára,
      mivel:

                  (1)

                  Az 1031/2013/EU bizottsági végrehajtási rendelet (2) jóváhagyta a penflufén hatóanyagot, és azt felvette az 540/2011/EU bizottsági végrehajtási rendelet (3) mellékletének B. részébe. A jóváhagyás a vetőburgonya-gumók ültetés előtti és alatti kezelésére, a penflifénnel kezelt magok ugyanazon a területen háromévente legfeljebb egyszer történő vetésére korlátozódik.

                  (2)

                  A 2014. május 13-i 1107/2009/EK rendelet 7. cikke (1) bekezdésének megfelelően a hatóanyag előállítója, a Bayer CropScience AG kérelmet nyújtott be a kijelölt referens tagállamnak, az Egyesült Királyságnak, amelyben a penflufén jóváhagyási feltételeinek módosítását kérelmezte a penflufén más vetőmagokon való felhasználásának engedélyezése érdekében. A dokumentáció tartalmazta az árpán és búzán való felhasználás leírását. A fenti rendelet 9. cikke (3) bekezdésének megfelelően az Egyesült Királyság 2014. június 16-án értesítette a kérelmezőt, a többi tagállamot, az Európai Élelmiszerbiztonsági Hatóságot (a továbbiakban: a Hatóság) és a Bizottságot a kérelem elfogadhatóságáról.

                  (3)

                  A kijelölt referens tagállam az 1107/2009/EK rendelet 4. cikkében foglalt rendelkezéseknek megfelelően megvizsgálta a penflufén hatóanyag új felhasználásának az emberek és állatok egészségére, valamint a környezetre gyakorolt lehetséges hatásait, és 2015. augusztus 5-én értékelőjelentés-tervezetet nyújtott be a Bizottságnak és a Hatóságnak. A fenti rendelet 12. cikke (3) bekezdésének megfelelően a kérelmezőnek kiegészítő információt kellett benyújtania. Az Egyesült Királyság értékelte a kiegészítő információt, és 2016. július 8-án aktualizált értékelőjelentés-tervezetet nyújtott be a Bizottságnak és a Hatóságnak.

                  (4)

                  A Hatóság 2016. november 3-án eljuttatta következtetéseit a Bizottsághoz (4) arról, hogy a penflufén új felhasználási módjai várhatóan megfelelnek-e az 1107/2009/EK rendelet 4. cikkében előírt jóváhagyási kritériumoknak. A Bizottság 2017. január 23-án a Növények, Állatok, Élelmiszerek és Takarmányok Állandó Bizottsága elé terjesztette a penflufénre vonatkozó vizsgálati jelentéshez csatolt kiegészítés tervezetét és a rendelet tervezetét.

                  (5)

                  A kérelmezőnek lehetősége volt észrevételeket benyújtani a vizsgálati jelentés kiegészítésével kapcsolatban.

                  (6)

                  Legalább egy, a hatóanyagot tartalmazó növényvédő szer egy vagy több reprezentatív felhasználása tekintetében megállapítást nyert, hogy a növényvédő szer vetőmagok vagy más, vetett vagy ültetett szaporítóanyagok kezeléséhez való felhasználása során teljesülnek az 1107/2009/EK rendelet 4. cikkében előírt jóváhagyási kritériumok. Ezért helyénvaló visszavonni a penflufén felhasználásának kizárólag vetőburgonya-gumók kezelésére való korlátozását, és lehetővé kell tenni annak más vetőmagokhoz vagy más szaporítóanyagokhoz való felhasználását.

                  (7)

                  Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében helyénvaló a jóváhagyás feltételeit bizonyos feltételek és korlátozások fenntartása mellett módosítani, valamint előírni a kérelmező számára az első jóváhagyásban biztosított megerősítő információk benyújtását.

                  (8)

                  Az 1031/2013/EU végrehajtási rendelet felkérte a kérelmezőt, hogy a rendelet hatálybalépésétől számított két éven belül nyújtson be megerősítő információkat a madarakat érintő hosszú távú kockázatról. Mivel a fenti adatokat a kérelmező a penflufén hatóanyag jóváhagyási feltételeinek módosítását kérelmező dokumentáció részeként benyújtotta, a követelmény teljesítettnek tekinthető. A tagállamoknak ezen új információk segítségével adott esetben ellenőrizniük kell a penflufént tartalmazó termékekre kiadott nemzeti engedélyeket.

                  (9)

                  Az 1031/2013/EU végrehajtási rendelet azt is előírta, hogy be kell nyújtani a Bizottságnak az iparilag gyártott műszaki minőségű anyag specifikációjával kapcsolatos információkat. Mivel a fenti adatokat az Egyesült Királyság a penflufén hatóanyag jóváhagyási feltételeinek módosítására irányuló eljárás részeként értékelte, a követelmény teljesítettnek tekinthető.

                  (10)

                  Az 540/2011/EU végrehajtási rendelet mellékletét ezért ennek megfelelően módosítani kell.

                  (11)

                  Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

            ELFOGADTA EZT A RENDELETET:
      1. cikk
      Az 540/2011/EU végrehajtási rendelet módosítása
      Az 540/2011/EU végrehajtási rendelet melléklete e rendelet mellékletének megfelelően módosul.
      2. cikk
      Hatálybalépés
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. február 7-én.

               a Bizottság részéről

               az elnök

            Jean-Claude JUNCKER

         (1)  HL L 309., 2009.11.24., 1. o.

         (2)  A Bizottság 1031/2013/EU végrehajtási rendelete (2013. október 24.) a penflufén hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet mellékletének módosításáról (HL L 283., 2013.10.25., 17. o.).

         (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

         (4)  EFSA Journal 2016;14(11):4604. Online elérhető a következő címen: www.efsa.europa.eu

         MELLÉKLET
         Az 540/2011/EU végrehajtási rendelet melléklete B. részének 55. sorában (Penflufén) az „Egyedi rendelkezések” oszlopban lévő szöveg helyébe a következő szöveg lép:

            „A. RÉSZ
            Kizárólag a vetőmagok vagy más szaporítóanyagok vetés vagy ültetése előtti és alatti kezelésére engedélyezhető, és ugyanazon a területen háromévente egyszer alkalmazható.
            B. RÉSZ
            Az 1107/2009/EK rendelet 29. cikkének (6) bekezdésében említett egységes elvek érvényesítése érdekében figyelembe kell venni mind az Élelmiszerlánc- és Állategészségügyi Állandó Bizottságban 2013. március 15-én véglegesített, a penflufénről szóló vizsgálati jelentésben és különösen annak I. és II. függelékében található megállapításokat, mind a Növények, Állatok, Élelmiszerek és Takarmányok Állandó Bizottságában 2017. december 13-án véglegesített, a penflufénről szóló vizsgálati jelentés kiegészítésében és különösen annak I. és II. függelékében található megállapításokat.
            Az átfogó értékelésben a tagállamoknak fokozott figyelmet kell fordítaniuk a következőkre:

                        a)

                        a szert kezelő személyek védelme;

                        b)

                        a madarakat érintő hosszú távú kockázat;

                        c)

                        a felszín alatti vizek védelme, ha az anyagot érzékeny talaj-, és/vagy éghajlati adottságú régiókban alkalmazzák;

                        d)

                        az ivóvíz céljára olyan területeken vagy területekről kinyert felszíni vízben fellelhető maradékanyagok, amely területen penflufént tartalmazó termékeket használnak.

                  Az alkalmazás feltételei között szükség esetén kockázatcsökkentő intézkedéseknek is szerepelniük kell.
            A kérelmezőnek megerősítő információt kell benyújtania az M01 metabolit (penflufén-3-hidroxi-butil) relevanciájáról a felszín alatt vizek szempontjából, amennyiben a penflufén az 1272/2008/EK európai parlamenti és tanácsi rendelet (*1) szerinti „rákkeltő anyagok 2. kategóriája” besorolást kapta. A fenti információt a besorolási határozatról szóló értesítéstől számított hat hónapon belül kell benyújtani a Bizottságnak, a tagállamoknak és a Hatóságnak.


title: A Bizottság (EU) 2018/200 végrehajtási rendelete (2018. február 9.) a líbiai helyzetre tekintettel korlátozó intézkedések meghozataláról szóló (EU) 2016/44 tanácsi rendelet módosításáról

text:
               10.2.2018

               HU

               Az Európai Unió Hivatalos Lapja

               L 38/11

         A BIZOTTSÁG (EU) 2018/200 VÉGREHAJTÁSI RENDELETE
   (2018. február 9.)
   a líbiai helyzetre tekintettel korlátozó intézkedések meghozataláról szóló (EU) 2016/44 tanácsi rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a líbiai helyzetre tekintettel hozott korlátozó intézkedésekről és a 2011/137/KKBP határozat hatályon kívül helyezéséről szóló, 2015. július 31-i (KKBP) 2015/1333 tanácsi határozatra (1),
   tekintettel a líbiai helyzetre tekintettel korlátozó intézkedések meghozataláról és a 204/2011/EU rendelet hatályon kívül helyezéséről szóló, 2016. január 18-i (EU) 2016/44 tanácsi rendeletre (2) és különösen annak 20. cikke b) pontjára,
   mivel:

               (1)

               Az (EU) 2016/44 rendelet V. melléklete felsorolja az Egyesült Nemzetek szankcióbizottsága által az Egyesült Nemzetek Biztonsági Tanácsa 2146 (2014) sz. határozatának 11. pontja szerint jegyzékbe vett hajókat. Az említett hajókra az (EU) 2016/44 rendelet szerint számos tilalom vonatkozik, ideértve a Líbiából származó nyersolaj berakodására, szállítására vagy kirakodására, valamint az Unió területén lévő kikötőkbe való bejutásra vonatkozó tilalmat is.

               (2)

               2018. február 2-án az Egyesült Nemzetek Biztonsági Tanácsának bizottsága módosította a korlátozó intézkedések hatálya alá tartozó CAPRICORN nevű hajó bejegyzését. Az (EU) 2016/44 rendelet V. mellékletét ezért ennek megfelelően módosítani kell.

               (3)

               Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie,

         ELFOGADTA EZT A RENDELETET:
   1. cikk
   Az (EU) 2016/44 tanácsi rendelet V. melléklete az e rendelet mellékletében foglaltak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 9-én.

            a Bizottság részéről,

            az elnök nevében,

            a Külpolitikai Eszközökért Felelős Szolgálat vezetője

      (1)  HL L 206., 2015.8.1., 34. o.

      (2)  HL L 12., 2016.1.19., 1. o.

      MELLÉKLET
      Az (EU) 2016/44 rendelet V. melléklete a következőképpen módosul:
      Az alábbi bejegyzés:

                     „1.

                     Név: CAPRICORN
                     A 2362 (2017) sz. határozat 2. pontja által kibővített és módosított 2146 (2014) sz. határozat 10a) és 10b) pontja alapján (berakodás, szállítás vagy kirakodás tilalma, kikötőkbe való bejutás tilalma) jegyzékbe véve. A jegyzékbe vételt a bizottság a 2146. sz. határozat 11. pontja alapján 2018. január 18-án megújította és az – amennyiben azt a bizottság a 2146. sz. határozat 12. pontja értelmében előbb nem vonja vissza – 2018. április 17-ig érvényes. Lobogó szerinti állam: ismeretlen.

                        További információk

                     A jegyzékbe vételre 2017. július 21-én került sor. IMO: 8900878. A hajó 2017. szeptember 21-én nemzetközi vizeken tartózkodott az Egyesült Arab Emírségek partjainál.”

      helyébe a következő szöveg lép:

                     „1.

                     Név: NADINE
                     A 2362 (2017) sz. határozat 2. pontja által kibővített és módosított 2146 (2014) sz. határozat 10a) és 10b) pontja alapján (berakodás, szállítás vagy kirakodás tilalma, kikötőkbe való bejutás tilalma) jegyzékbe véve. A jegyzékbe vételt a bizottság a 2146. sz. határozat 11. pontja alapján 2018. január 18-án megújította és az – amennyiben azt a bizottság a 2146. sz. határozat 12. pontja értelmében előbb nem vonja vissza – 2018. április 17-ig érvényes. Lobogó szerinti állam: Palau

                        További információk

                     A jegyzékbe vételre 2017. július 21-én került sor. IMO: 8900878. A hajó 2018. január 19-én Muscat (Omán) partvidéke közelében, a parti tengeren kívül tartózkodott.”


title: A Tanács (EU) 2018/197 végrehajtási rendelete (2018. február 9.) a Kongói Demokratikus Köztársaság tekintetében a fegyverembargót megsértő személyekkel szemben meghatározott, egyedi korlátozó intézkedések bevezetéséről szóló 1183/2005/EK rendelet 9. cikkének végrehajtásáról

text:
               10.2.2018

               HU

               Az Európai Unió Hivatalos Lapja

               L 38/2

         A TANÁCS (EU) 2018/197 VÉGREHAJTÁSI RENDELETE
   (2018. február 9.)
   a Kongói Demokratikus Köztársaság tekintetében a fegyverembargót megsértő személyekkel szemben meghatározott, egyedi korlátozó intézkedések bevezetéséről szóló 1183/2005/EK rendelet 9. cikkének végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a Kongói Demokratikus Köztársaság tekintetében a fegyverembargót megsértő személyekkel szemben meghatározott, egyedi korlátozó intézkedések bevezetéséről szóló, 2005. július 18-i 1183/2005/EK tanácsi rendeletre (1) és különösen annak 9. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2005. július 18-án elfogadta az 1183/2005/EK rendeletet.

               (2)

               Az Egyesült Nemzetek Biztonsági Tanácsának az 1533 (2004) sz. ENSZ BT-határozat alapján létrehozott bizottsága 2018. február 1-én négy személyt felvett a korlátozó intézkedések hatálya alá tartozó személyek és szervezetek jegyzékébe. Ezeket a személyeket ezért fel kell venni a 1183/2005/EK rendelet I. mellékletébe. Tekintettel arra, hogy e két személyt e rendelet Ia. mellékletében már jegyzékbe vettek, e személyeket törölni kell e rendelet Ia. mellékletéből annak érdekében, hogy őket e rendelet I. mellékletébe vegyék jegyzékbe.

               (3)

               Az 1183/2005/EK rendelet I. és Ia. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   Az 1183/2005/EK rendelet I. melléklete az e rendelet mellékletében foglaltak szerint módosul.
   2. cikk
   Az 1183/2005/EK rendelet Ia. melléklete az e rendelet mellékletében foglaltak szerint módosul.
   3. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 9-én.

            a Tanács részéről

            az elnök

         E. ZAHARIEVA

      (1)  HL L 193., 2005.7.23., 1. o.

      I. MELLÉKLET
      Az alább felsorolt személyeket fel kell venni az 1183/2005/EK rendelet I. mellékletének a) részében foglalt jegyzékbe:

                     „32.

                     Muhindo Akili Mundos (egyéb ismert név: a) Charles Muhindo Akili Mundos; b) Akili Muhindo; c) Muhindo Mundos).

               Tisztség: a) a KDK fegyveres erőinek (FARDC) vezérezredese, a 31. dandár parancsnoka; b) a FARDC dandártábornoka.
         Születési idő: 1972. november 10.
         Születési hely: Kongói Demokratikus Köztársaság.
         Állampolgárság: kongói demokratikus köztársasági.
         Az ENSZ általi jegyzékbe vétel dátuma: 2018. február 1.
         Egyéb információ: Muhindo Akili Mundos a FARDC vezérezredese, a 31. dandár parancsnoka. 2014 szeptemberében kinevezték a FARDC műveleti körzetének parancsnokává Beni és Lubero területén, és így ő irányította többek között a Szövetséges Demokratikus Erőkkel (ADF) szembeni Sukola I. műveletet. 2015 júniusáig töltötte be ezt a tisztséget. A 2293. sz. ENSZ BT-határozat 7. bekezdésének e) pontja alapján veszélyt jelent továbbá a KDK békéjére, stabilitására és biztonságára nézve.
         A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó további információ:
         A jegyzékbe vétel indokai:
         Muhindo Akili Mundos 2018. február 1-jén került jegyzékre a 2293 (2016) sz. ENSZ BT-határozat 7. bekezdésének e) pontjában meghatározott, a 2360 (2017) sz. határozatban újólag megerősített kritériumok alapján.
         További információk:
         Muhindo Akili Mundos a kongói hadsereg parancsnokaként irányította a „Sukola I.” művelet keretében az ADF-fel szemben 2014 augusztusa és 2015 júniusa között végrehajtott katonai műveleteket. A Muhindo Akili Mundos irányítása alatt álló FARDC-egység nem avatkozott be, hogy megelőzze az AFD által elkövetett emberi jogi jogsértéseket, így például a polgári lakosság elleni támadásokat. Muhindo Akili Mundos helyi fegyveres csoportoktól korábbi harcosokat toborzott és fegyverzett fel, hogy azok részt vegyenek az ADF által elkövetett bírósági eljárás nélküli kivégzésekben és mészárlásokban.
         Miközben ellátta a FARDC Sukola I. műveletének parancsnoki tisztségét, az ADF egyik frakciójaként ismert ADF-Mwalika alcsoportot is irányította és támogatta. Muhindo Akili Mundos irányításával az ADF-Mwalika támadásokat hajtott végre a polgári lakosság ellen. A FARDC katonái Muhindo Akili Mundos irányításával további támogatást nyújtottak az ADF-Mwalikának ezen műveletek során.

                     33.

                     Guidon Shimiray Mwissa

               Születési idő: 1980. március 13.
         Születési hely: Kigoma, Walikalele, Kongói Demokratikus Köztársaság.
         Az ENSZ általi jegyzékbe vétel dátuma: 2018. február 1.
         Egyéb információ: Az mpofi középiskola végzőseként 16 évesen csatlakozott a She Kasikila által vezetett fegyveres csoporthoz, majd She Kasikilával együtt belépett a FARDC-ba, ahol a zászlóaljában S3-as besorolású tiszt lett belőle. 2007-ben megsebesült, majd ezt követőn csatlakozott az akkori parancsnok, „Mando” vezette Mai Mai Simbához. Részt vett az NDC 2008-as létrehozásában, majd az Aigle Lemabé Brigade parancsnokhelyettese lett. A 2293. sz. ENSZ BT-határozat 7. bekezdésének g) pontja alapján veszélyt jelent továbbá a KDK békéjére, stabilitására és biztonságára nézve.
         A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó további információ:
         A jegyzékbe vétel indokai:
         Guidon Shimiray Mwissa 2018. február 1-jén került jegyzékre a 2293 (2016) sz. ENSZ BT-határozat 7. bekezdésének g) pontjában meghatározott, a 2360 (2017) sz. határozatban újólag megerősített kritériumok alapján.
         További információk:
         Guidon Shimiray Mwissa „vezérezredes” kivált a Nduma defense du Congóból (NDC), és 2014-ben NDC-R néven létrehozta saját csoportját.
         A Guidon Shimiray Mwissa által vezetett NDC-R gyermekkatonákat toboroz és vetett be fegyveres konfliktusokban. Az NDC-R-t a következőkkel is vádolják: emberi jogi jogsértések a keleti tartományokban, jogtalan adók kivetése aranybányászattal foglalkozó területeken, valamint az ezekből származó jövedelem fegyverek beszerzésére történő felhasználása, megsértve ezzel a KDK-val szembeni fegyverembargót.

                     34.

                     Lucien Nzambamwita (egyéb ismert név: André Kalume)

               Születési idő: 1966.
         Születési hely: Cellule Nyagitabire, Ruvune szektor, Kinyami település, Byumba prefektúra, Ruanda.
         Állampolgárság: ruandai.
         Az ENSZ általi jegyzékbe vétel dátuma: 2018. február 1.
         Egyéb információ: A 2293. sz. ENSZ BT-határozat 7. bekezdésének j) pontja alapján veszélyt jelent továbbá a KDK békéjére, stabilitására és biztonságára nézve.
         A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó további információ:
         A jegyzékbe vétel indokai:
         Lucien Nzambamwita 2018. február 1-jén került jegyzékre a 2293 (2016) sz. ENSZ BT-határozat 7. bekezdésének j) pontjában meghatározott, a 2360 (2017) sz. határozatban újólag megerősített kritériumok alapján.
         További információk:
         Lucien Nzambamwita (más néven: André Kalume) a KDK területén műveleteket végrehajtó Ruandai Demokratikus Felszabadító Erők (FDLR) egyik katonai vezetője. Az FDLR aláássa a KDK békéjét, biztonságát és stabilitását, felelős továbbá emberi jogi jogsértésekért, így például polgári személyek elleni támadásokért, illetve polgári személyek meggyilkolásáért. Az 1533. sz. ENSZ BT-határozattal létrehozott bizottság 2012. december 31-én szankciókat vezetett be az FDLR-rel szemben.

                     35.

                     Gédéon Kyungu Mutanga Wa Bafunkwa Kanonga

               Tisztsége: a katangai lázadók vezetője.
         Születési idő: 1974.
         Születési hely: Manono terület, Katanga tartomány (most Tanganyika tartomány).
         Az ENSZ általi jegyzékbe vétel dátuma: 2018. február 1.
         Egyéb információ: Gédéon Kyungu a balubakat etnikai csoport tagja. Az általános iskolát Likasiban, a középiskolát pedig Manonóban elvégezve pedagógusi oklevelet szerzett. 1999-ben csatlakozott a Maï Maï mozgalomhoz, és 2003 óta vezeti annak egyik legaktívabb, Katanga tartománybeli csoportját. 2006-ban felkereste az ENSZ békefenntartó erőit, hogy csatlakozzon a lefegyverzési, leszerelési és reintegrációs (DDR) folyamathoz. 2011-ben megszökött a börtönből, majd 2016 októberében feladta magát. A 2293. sz. ENSZ BT-határozat 7. bekezdésének e) pontja alapján veszélyt jelent a KDK békéjére, stabilitására és biztonságára nézve.
         A szankcióbizottság által a jegyzékbe vétellel kapcsolatban nyújtott indokolás szöveges összefoglalásából származó további információ:
         A jegyzékbe vétel indokai:
         Gédéon Kyungu Mutanga Wa Bafunkwa Kanonga 2018. február 1-jén került jegyzékre a 2293 (2016) sz. ENSZ BT-határozat 7. bekezdésének e) pontjában meghatározott, a 2360 (2017) sz. határozatban újólag megerősített kritériumok alapján.
         További információk:
         A Bakata Katanga (más néven: Kata Katanga) milícia vezetőjeként Gédéon Kyungu Mutanga 2011 és 2014 között súlyos emberi jogi jogsértések elkövetésében, így például polgári személyek meggyilkolásában, illetve polgári személyek elleni támadásokban vett részt, elsősorban Katanga tartomány vidéki területein. Ezért Gédéon Kyungu Mutanga – súlyos emberi jogi jogsértéseket és háborús bűncselekményeket, így például a KDK délkeleti részén a polgári lakosság elleni támadásokat elkövető Bakata Katanga fegyveres csoport parancsnokaként – veszélyt jelent a KDK békéjére, stabilitására és biztonságára nézve.”

      II. MELLÉKLET
      Az alábbi személyekre vonatkozó bejegyzéseket törölni kell az 1183/2005/EK rendelet Ia. mellékletének (A) részéből:

                     „9.

                     Gédéon Kyungu Mutanga;

                     13.

                     Muhindo Akili Mundos.”


title: A Bizottság (EU) 2018/198 végrehajtási rendelete (2018. február 7.) az egyes áruk Kombinált Nómenklatúra szerinti besorolásáról szóló 716/2012/EU végrehajtási rendelet hatályon kívül helyezéséről

text:
               10.2.2018

               HU

               Az Európai Unió Hivatalos Lapja

               L 38/7

         A BIZOTTSÁG (EU) 2018/198 VÉGREHAJTÁSI RENDELETE
   (2018. február 7.)
   az egyes áruk Kombinált Nómenklatúra szerinti besorolásáról szóló 716/2012/EU végrehajtási rendelet hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   Tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
   mivel:

               (1)

               A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni egyes áruk besorolásával kapcsolatban.

               (2)

               A 716/2012/EU végrehajtási rendelettel (3) a Bizottság a kapszulázott előtej-(/kolosztrum)porok két típusát sorolta be a Kombinált Nómenklatúra 1901 vámtarifaszáma alá mint „a 0401–0404 vtsz. alá tartozó árukból készített, másutt nem említett olyan élelmiszer-készítmény, amely kakaót nem vagy teljesen zsírtalanított anyagra számítva 5 tömegszázaléknál kisebb mennyiségben tartalmaz”. A termékeknek a Kombinált Nómenklatúra 2106 vtsz.-e alá történő besorolása kizárásra került, mivel a Bizottság azon az állásponton volt, hogy az 1901-es vtsz. megfogalmazása pontosabban leírja a szóban forgó termékeket, mint a 2106 vtsz. megfogalmazása.

               (3)

               Az (EU) 2017/1343 végrehajtási rendelettel (4) a Bizottság a Kombinált Nómenklatúra 19. árucsoportjához tartozó Kiegészítő megjegyzéseket egy új, 4. ponttal egészítette ki annak biztosítása érdekében, hogy egyes élelmiszer-készítmények besorolása megfeleljen az Európai Unió Bíróság ítélkezési gyakorlatának. A Kombinált Nómenklatúra 19. árucsoportjához tartozó Kiegészítő megjegyzések új, 4. pontja értelmében a 716/2012/EU végrehajtási rendelet által érintett kapszulázott előtej-(/kolosztrum)porokat a 2106 vtsz. alá kell besorolni.

               (4)

               Következésképpen a kapszulázott előtej-(/kolosztrum)porok tarifális besorolása közötti lehetséges eltérések kiküszöbölése és a Kombinált Nómenklatúra Unión belüli egységes alkalmazásának biztosítása érdekében a 716/2012/EU végrehajtási rendeletet hatályon kívül kell helyezni.

               (5)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   A 716/2012/EU végrehajtási rendelet hatályát veszti.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. február 7-én.

            a Bizottság részéről,

            az elnök nevében,

         Stephen QUEST

            főigazgató

            Adóügyi és Vámuniós Főigazgatóság

      (1)  HL L 269., 2013.10.10., 1. o.

      (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

      (3)  A Bizottság 716/2012/EU végrehajtási rendelete (2012. július 30.) egyes áruk Kombinált Nómenklatúra szerinti besorolásáról (HL L 210., 2012.8.7., 6. o.).

      (4)  A Bizottság (EU) 2017/1343 végrehajtási rendelete (2017. július 18.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról (HL L 186., 2017.7.19., 1. o.).


title: A Bizottság (EU) 2018/507 végrehajtási rendelete (2018. március 26.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról

text:
               27.3.2018

               HU

               Az Európai Unió Hivatalos Lapja

               L 83/11

         A BIZOTTSÁG (EU) 2018/507 VÉGREHAJTÁSI RENDELETE
   (2018. március 26.)
   a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének e) pontjára,
   mivel:

               (1)

               A 2658/87/EGK rendelet létrehozta az áruk nómenklatúráját (a továbbiakban: Kombinált Nómenklatúra), amelyet az említett rendelet I. melléklete tartalmaz.

               (2)

               A jogbiztonság érdekében pontosítani kell a 15. árucsoportba tartozó árukból előállított kapszulák, tabletták, pasztillák és pirulák besorolását.

               (3)

               Az Európai Unió Bíróságának a C-410/08–C-412/08. sz. egyesített ügyekben hozott ítélete (2) értelmében a kimért adagokban (kapszulákban) kiszerelt, étrend-kiegészítőként való felhasználásra szánt, elsődlegesen növényi vagy állati olajat és hozzáadott vitaminokat tartalmazó élelmiszer-készítményeket a 2106 vtsz. szám alá kell besorolni („Máshol nem említett élelmiszer-készítmény”).

               (4)

               Ítéletében a Bíróság kifejtette, hogy az érintett áruk esetében a kiszerelés formája az a döntő elem, amely árulkodik azok étrend-kiegészítőként való felhasználásáról, mivel meghatározza az élelmiszer-készítmények adagolását, felszívódásuk módját, és azt a helyet, ahol a feltételezések szerint aktívvá válnak. Következésképpen a kapszulahéj az a tényező, amely – a tartalmával együtt – meghatározza az adott áruk felhasználását és tulajdonságát. Az a tény, hogy az élelmiszer-készítményekben megtalálható egyes nyersanyagok a 1515 és 1517 vámtarifaszámok alá tartoznak, nem zárja ki, hogy az említett élelmiszer-készítmények a 2106 vtsz. alá kerüljenek besorolásra. A 1515 és 1517 vtsz. alapján nincs lehetőség az áruk ezen jellemzőjének figyelembevételére.

               (5)

               Tarifális besorolással kapcsolatos problémák merülhetnek fel a 15. árucsoportba tartozó árukból előállított egyéb élelmiszer-készítmények besorolásakor abban az esetben, ha azok összetétele és rendeltetése hasonlít a Bíróság említett ítéletében tárgyalt árukéhoz, és azok kimért adagokban, kapszula, tabletta, pasztilla vagy pirula formájában vannak kiszerelve.

               (6)

               A HR 2106 vámtarifaszámhoz tartozó magyarázata szerint e vtsz. alá olyan, gyakran „étrend-kiegészítőnek” nevezett készítmények tartoznak, amelyek hozzáadott vitaminokat és néha kis mennyiségben vasvegyületeket is tartalmaznak, és a csomagolásukon feltüntetett utalás szerint elősegítik a jó egészségi állapot vagy a jó közérzet fenntartását.

               (7)

               A 15. árucsoportba tartozó árukból előállított étrend-kiegészítők, amelyek kapszulák, tabletták, pasztillák és pirulák formájában, kimért adagokban vannak kiszerelve, nem tartoznak az említett árucsoportba, mert kiszerelésük sajátos formája jelzi étrend-kiegészítő funkciójukat. Az étrend-kiegészítők az élelmiszer-készítmények nagyon különleges típusát képezik, amelyeket csupán a HR 2106 vámtarifaszámra vonatkozó magyarázó megjegyzése említ, és amelyek általában kimért adagokban vannak kiszerelve. Következésképpen a kimért adagokban kiszerelt, étrend-kiegészítőként való felhasználásra szánt élelmiszer-készítmények, amelyeket a 15. árucsoportba tartozó árukból állítottak elő, ezen árucsoport egyetlen vámtarifaszámának követelményeit sem teljesítik, így azokat a 2106 vtsz. alá kell besorolni.

               (8)

               A jogbiztonság érdekében a Kombinált Nómenklatúra rendelkezéseinek tükrözniük kell a fent említett ítélkezési gyakorlatot. Ez részben megvalósult, amikor a 21. árucsoporthoz tartozó Kiegészítő megjegyzések a 698/2013/EU bizottsági végrehajtási rendelet (3) értelmében kiegészültek az 5. megjegyzéssel, valamint amikor a 19. árucsoporthoz tartozó Kiegészítő megjegyzések az (EU) 2017/1343 bizottsági végrehajtási rendelet (4) értelmében kiegészültek a 4. kiegészítő megjegyzéssel. A következetesség és az e korábbi intézkedéssel való egységesség érdekében megfelelő kiegészítő megjegyzést kell fűzni a 15. árucsoporthoz is.

               (9)

               A Kombinált Nómenklatúra Unió-szerte egységes értelmezésének biztosítása érdekében a Nómenklatúra Második részének 15. árucsoportjához tartozó Kiegészítő megjegyzések közé ezért indokolt egy új megjegyzést felvenni.

               (10)

               A 2658/87/EGK rendeletet ezért ennek megfelelően módosítani kell.

               (11)

               Az e rendeletben előírt intézkedések összhangban vannak a Vámkódexbizottság véleményével,

         ELFOGADTA EZT A RENDELETET:
   1. cikk
   A 2658/87/EGK rendelet I. mellékletében szereplő Kombinált Nómenklatúra Második részének 15. árucsoportjához tartozó Kiegészítő megjegyzések a következő 5. ponttal egészülnek ki:

                  „5.

                     A kimért adagokban, például kapszulában, tablettában, pasztillában és pirulában kiszerelt, a 15. árucsoportba sorolt árukból előállított, étrend-kiegészítőként való felhasználásra szánt élelmiszer-készítmények nem sorolhatók ebbe az árucsoportba. Az étrend-kiegészítő lényeges jellemzőjét nem csupán az összetevői adják, hanem kiszerelésük sajátos formája is, amely felfedi étrend-kiegészítő funkciójukat, mivel meghatározza az adagolást, felszívódásuk módját és azt a helyet, ahol a feltételezések szerint aktívvá válnak. Az ilyen élelmiszer-készítményeket a 2106 vtsz. alá kell besorolni, kivéve, ha azokat máshol említik.”.

   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. március 26-án.

            a Bizottság részéről

            az elnök

         Jean-Claude JUNCKER

      (1)  HL L 256., 1987.9.7., 1. o.

      (2)  A Bíróság C-410/08–C-412/08 sz. Swiss Caps AG ügyben 2009. december 17-én hozott ítélete, ECLI:EU:C:2009:794.

      (3)  A Bizottság 698/2013/EU végrehajtási rendelete (2013. július 19.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról (HL L 198., 2013.7.23., 35. o.).

      (4)  A Bizottság (EU) 2017/1343 végrehajtási rendelete (2017. július 18.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról (HL L 186., 2017.7.19., 1. o.).